《重修圣济院》
宋代·陈有声

蒙泉距宜春，相去百余里。
有僧来问余，借问何姓氏。
乃余昔所敬，见之蹙然喜。
叙余语未既，省记到山始。
屋庐今何如，旧者存有几。
一别十八年，再见复在此。
僧云胜前，百蠹费更理。
昔茅塞蹊径，今道平如砥。
昔门不容盖，今可驷结轨。
昔堂地一坳，今去天尺咫。
恽飞两庑列，翼从万瓦起。
古殿布丹雘，云龛照青紫。
临流地宽旷，一带碧清泚。
竹院密回环，松关秀两峙。
几峦对青眼，泉石洗幽耳。
最上两龙湫，层岩状奇诡。
水旱凡祷祈，响答应甚迩。
载念此招提，明禅祖其址。
传灯焰不续，老子心所耻。
庄严七宝界，因果非偶尔。
问余求篇题，以为岁月纪。
余老书最拙，况在尘箠里。
欲到身未能，欲轰请未已。
忽然若天会，拈笔书满纸。
大空一浮沤，无成亦无毁。
广阔包八荒，斂藏归一指。
道足满须弥。意合在梯米。
幻成如是观，佛亦不在是。
虚空白且光，澄波静无滓。
四山时出云，一月照彻底。
天开道门庭，不断佛种子。
心地日杲杲，光照千万祀。

作者简介：陈有声，字广宗，长乐（今属福建）人。宁宗嘉定五年（一二一二）的进士，调上高尉。事见清同治《上高县志》卷七。今录诗二首。